Атларның да була ялы

	Үткән ял көннәрендә Камышлы авылында җиденче мәртәбә район кубогына ат чабышлары уздырылды. Спорт бәйрәмен, гадәттәгечә, район администрациясе һәм «Газпром трансгаз Самара» оешмасы оештырдылар. Җиңүчеләргә региональ “Дуслык” иҗади-иҗтимагый оешмасы президенты, Бөтендөнья татар конгрессы Баш-карма комитеты әгъзасы Фәхретдин Канюкаев, Камышлы районында эшләп килүче «БайТекс» җәмгыяте директоры Олег Торопчин бүләкләре тапшырылды. Шуны да әйтеп үтәсе килә: катнашучыларның берсе дә бүләксез калмады.	 Ярышларда Самара, Оренбург өлкәләреннән, Татарстан һәм Башкортостан республикаларыннан китерелгән 21 чабыш аты катнашты. Камышлы халкы, әлбәттә, җирле ат хуҗалары Шахлар Аскеров, Марат Хәйруллин, Әбүзәр Хәбибуллин, Фәрит Гайфуллин өчен җан аттылар. Гарәп аргамаклары, нәселле, ярымканлы, җирле ат токымнары өчен ун заезд оештырылган иде. 
	Хәмзә МОРТАЗИН	
Бердәмлек

	№ --- | 09.09.2019	


